ከእነ አቶ መላኩ ፈንታ ጋር ክስ በተመሠረተባቸው ዶ/ር ፍቅሩ ማሩ ላይ የቅጣት ውሳኔ ተሰጠ
በከባድ የሙስና ወንጀል ተጠርጥረው ክስ ከተመሠረተባቸው እነ አቶ መላኩ ፈንታ (24 ተከሳሾች) ጋር በሙስና ወንጀል ተከሰው የነበሩት፣ የአዲስ ካርዲያክ የልብ ሕክምና ማዕከል ባለድርሻ ዶ/ር ፍቅሩ ማሩ ላይ የቅጣት ውሳኔ ተሰጠ፡፡የፌዴራል ከፍተኛ ፍርድ ቤት ልደታ ምድብ 15ኛ ወንጀል ችሎት ሰኞ ጥቅምት 14 ቀን 2009 ዓ.ም. በሰጠው የቅጣት ውሳኔ፣ ዶ/ር ፍቅሩ ጥፋተኛ በተባሉበት የወንጀል ድርጊት አራት ዓመት ከስምንት ወራት ጽኑ እስራትና 60,000 ብር ቅጣት ጥሎበቸዋል፡፡ዶ/ር ፍቅሩ ማሩ ጥቅምት 20 ቀን 2003 ዓ.ም. በቦሌ ዓለም አቀፍ አውሮፕላን ማረፊያ በኩል ከስዊድን የጉምሩክ ሥነ ሥርዓት ያልተጸመባቸውን፣ ገደብና ቁጥጥር የሚደረግባቸውን 32 ዓይነት ግን የተለያዩ ብዛት ያላቸው የሕክምና መሣሪያዎች ይዘው መግባታቸውን ከሳሽ የፌዴራል ሥነ ምግባርና ፀረ ሙስና ኮሚሽን ዓቃቤ ሕግ በክሱ መግለጹን መዘገባችን ይታወሳል፡፡ዶ/ር ፍቅሩ በአራት ሻንጣዎች ይዘዋቸው የገቡትን የሕክምና መሣሪያዎች አምስት በመቶ ቀረጥና ታክስ ከፍለው ወዳመጡበት አገር እንዲመልሱ ኅዳር 1 ቀን 2003 ዓ.ም. በሻንጣዎቹ ላይ ታግ የተለጠፈ ቢሆንም፣ ደብቀው ወደ አገር ውስጥ ሊያስገቡ ሲሉ በድጋሚ በመያዛቸው ክስ ተመሥርቶባቸው እንደነበርም ዓቃቤ ሕግ በክሱ አካቷል፡፡ በፈጸሙት የኮንትሮባንድ ወንጀል በፌዴራል መጀመሪያ ደረጃ ፍርድ ቤት ክስ ተመሥርቶባቸው ክሱ ሳይጠናቀቅ፣ ከገቢዎችና ጉምሩክ ኃላፊዎች (ከቀድሞዎቹ) ጋር በፈጠሩት ሕገወጥ የጥቅም ግንኙነት ያለ ሕጋዊ ምክንያት ክሱ እንዲነሳ ተደርጎላቸዋል በማለት ዓቃቤ ሕግ የሙስና ወንጀል ክስ መሥርቶባቸው ላለፉት ሦስት ዓመታት ከስድስት ወራት ሲከራከሩ ከርመዋል፡፡የፌዴራል ከፍተኛ ፍርድ ቤት ልደታ ምድብ 15ኛ ወንጀል ችሎት ሐምሌ 26 ቀን 2008 ዓ.ም. እሳቸው በተካተቱበት የክስ መዝገብ ቁጥር 141352 ላይ ፍርድ ሲሰጥ ዶ/ር ፍቅሩ እንዲከላከሉ ብሎ ነበር፡፡ ዶ/ር ፍቅሩ በወቅቱ ተስፋ በቆረጠ ሁኔታ የሚከላከሉበት ነገር እንደሌላቸው በመግለጽ፣ ‹‹የመከላከያ ምስክር የለኝም ቅጣት ይሰጠኝ›› በማለት ተናግረው ነበር፡፡የፍርድ ውሳኔው ከተሰጠ ጥቂት ቀናት በኋላ በጠና መታመማቸው የተገለጸው ዶ/ር ፍቅሩ፣ ቀደም ብሎ ከነበረባቸው የስኳር ሕመምና ደም ግፊት በተጨማሪ የግራ ሳንባቸው ሙሉ በሙሉ ከጥቅም ውጪ በመሆኑ ጥቁር አንበሳ ስፔሻላይዝድ ሆስፒታል መተኛታቸው ተገልጿል፡፡ በጠበቃቸው አቶ አበበ እሸቱ አማካይነት መታመማቸው ለፍርድ ቤቱም ተገልጿል፡፡ ሕመማቸው ከሆስፒታሉ አቅም በላይ በመሆኑ በአስቸኳይ ወደ ውጭ ሄደው ሕክምና ማግኘት እንዳለባቸው፣ የጥቁር አንበሳ ስፔሻላይዝድ ሆስፒታል ሕክምና ቦርድ ውሳኔ መስጠቱንም ጠበቃው ማስረዳታቸው ተነግሯል፡፡ ጠበቃው በተደጋጋሚ ቢያመለክቱም ተከሳሹን በአደራ የሚጠብቃቸው የፌዴራል ማረሚያ ቤቶች አስተዳደር ስለሕመማቸው ለማስረዳት ተደጋጋሚ ቀጠሮዎችን በመውሰድ እስከ ጥቅምት 10 ቀን 2009 ድረስ ሊያቀርባቸው ባለመቻሉ፣ የፍርድ ቤቱ ዳኞች ጥቁር አንበሳ ስፔሻላይዝድ ሆስፒታል ድረስ በመሄድ የሕመማቸውንና ያሉበትን ሁኔታ ተመልክተው ተመልሰዋል፡፡ፍርድ ቤቱ ተከሳሹ በተጠቀሰባቸው የሙስና ወንጀል ክስ ጥፋተኛ በማለት ቅጣት ሰጥቷል፡፡ ከሳሽ ዓቃቤ ሕግ የተከሳሹ የወንጀል ደረጃ ከፍተኛ ብሎ እንዲወሰድ አመልክቶ የቅጣት ማክበጃዎቹንም አቅርቧል፡፡የዶ/ር ፍቅሩ ጠበቃ አቶ አበበ ደግሞ የወንጀሉ ደረጃ ዝቅተኛ ሆኖ እንዲያዝላቸው አመልክተው፣ አራት የቅጣት ማቅለያዎችንም አቅርበዋል፡፡ ዶ/ር ፍቅሩ ቀደም ባሉት ጊዜያት የሠሩት ወንጀልም ሆነ መጥፎ ተግባር እንደሌለና መልካም ባህሪ እንደነበራቸው፣ የቤተሰብ አስተዳዳሪና ኃላፊ መሆናቸውን፣ የመጀመሪያውን የልብ ሕክምና ክሊኒክ በመክፈት በርካታ የልብ ሕሙማንን ሲረዱ መቆየታቸውን፣ ከሌሎች ባለድርሻ አካላት ጋር በመሆን አዲስ ካርዲያክ የልብ ሕክምና ማዕከልን በማቋቋም በርካታ ኢትዮጵያውያን ሐኪሞችን ወደ ውጭ በመላክ እንዲሠለጥኑ ማድረጋቸውንና የመጀመሪያውን የግል ሐኪሞች ማኅበርን ማቋቋማቸውን አስረድተዋል፡፡ ማኅበሩን በማስተባበርና በመምራት ለታላቁ የህዳሴ ግድብ በመቶ ሚሊዮኖች የሚቆጠር ገቢ ማሰባሰባቸውን በመዘርዘር ቅጣቱ ቀሎ እንዲወሰንላቸው ጠይቀዋል፡፡ፍርድ ቤቱ የወንጀል ደረጃውን መካከለኛ በማለት ከዓቃቤ ሕግ የማክበጃ ጥያቄዎች አንድ በመውሰድና የዶ/ር ፍቅሩ ጠበቃ አቶ አበበ ካቀረቡት የቅጣት ማቅለያ ማመልከቻዎች ሦስቱን በመቀበል አራት ዓመት ከስምንት ወራት ጽኑ እስራትና 60,000 ብር እንዲቀጡ ወስኗል፡፡ ዶ/ር ፍቅሩ ለሦስት ዓመት ከስድስት ወራት በእስር ላይ በመሆናቸው ማረሚያ ቤቱ የአመክሮ ጊዜ ከያዘላቸው ሊፈቱ ስለሚችሉ፣ ቤተሰቦቻቸውና ጠበቃቸው የጊዜ ቀጠሮ ፋይላቸው መጠናቀቁን አጽፈው ለማረሚያ ቤት ማቅረባቸው ታውቋል፡፡